Kraftlyftingakonan Kristín Þórhallsdóttir átti afar góðu gengi að fagna á heimsmeistaramótinu í klassískum kraflyfgtingum í Sun City í Suður-Afríku. Kristín vann til silfurverðlauna í -84 kg flokki og tvíbætti eigið Evrópumet í hnébeygju.
Kristín lyfti 212,5 kg í fyrstu lyftu hnébeygjunnar. Hún bætti svo Evrópumetið sitt sem hún setti í Vesterås í Svíþjóð í desember og var 220 kg þegar hún tók 222,5 kg í annarri lyftu. Í lokalyftunni tók Kristín svo 230 kg mjög örugglega og bætti því Evrópumet sitt í greininni aftur. Í klassískum kraflyftingum notast keppendur ekki við neinn hjálparbúnað, eins og hnéhlífar, lyftingabelti eða þrönga og styrkta lyftingagalla sem geta hjálpað við að lyfta þungu. Kristín bætti sinn persónulega árangur í bekkpressunni á HM þar sem hún lyfti þyngst 120 kg og bætti sig um 5 kg. Í réttstöðulyftunni tók hún þyngst 230 kg og bætti Íslandsmetið. Samanlagður árangur Kristínar var því 580 kg. Sá árangur tryggði Kristínu silfrið í -84 kg flokknum á HM. Amanda Lawrance frá Bandaríkjunum varð heimsmeistari í þyngdarflokknum. Hún lyfti samanlagt 615 kg í greinunum þremur, hnébeygju, bekkpressu og réttstöðulyftu.
Golden State Warriors vann fjórða úrslitaleik liðsins og Boston Celtics um NBA meistaratitilinn í körfubolta. Leiknum lauk 107-97 fyrir Golden State, en leikið var í Boston. Staðan í úrslitaeinvíginu er nú jöfn, 2-2, en vinna þarf fjóra leiki í seríunni til að verða meistari. Stephen Curry fór fyrir Golden State í leiknum og skoraði 43 stig. Jayson Tatum skoraði 23 stig fyrir Boston. Boston var yfir í hálfleik, 54-49 en í seinni hálfleiknum tóku stríðsmenn Golden State smám saman völdin á vellinum sem skilaði liðinu þessum tíu stiga sigri. Fimmti leikur liðanna í úrslitaeinvíginu verður spilaður í San Francisco, heimavelli Golden State seint að kvöldi mánudags.
EM hópur íslenska kvennalandsliðsins í fótbolta verður kynntur á miðlum KSÍ núna klukkan eitt. Þar kemur í ljós hvaða 23 leikmenn Þorsteinn Halldórsson landsliðsþjálfari tekur með fyrir hönd Íslands á Evrópumótið í Englandi í næsta mánuði.